AS HY DAN ONS VADER IS - Afrikanervolksparty
Gepubliseer op 30 Julie 2017 | Geskryf deur Hannes Ollewagen | | Trefslae: 720
Daar het natuurlik sedert die dae van Maleági ‘n besondere gebeurtenis plaasgevind wat ons lewenswyse asook ons Godsdiens wesenlik beïnvloed het. Dit is natuurlik dat Jesus Christus in die vlees gekom het om die volmaakte offer vir ons elkeen wat in Hom glo se sondes te bring. Hierdie volmaakte offer het tot gevolg gehad dat ons nie meer die offers soos deur die diens van Moses voorgeskryf aan God hoef te bring om versoening vir ons sondes te bewerk nie. “want die bloed van stiere en bokke kan onmoontlik die sonde wegneem.” (Heb. 10:4). “En elke priester staan wel dag vir dag om die diens waar te neem en dikwels dieselfde slagoffers te bring wat tog nooit die sondes kan wegneem nie; Want deur een offer het Hy vir altyd volmaak die wat geheilig word.” (Heb. 10:11&14).